Helle Thorning-Schmidt (S), 2014-03-11:
Jeg kan undre mig lidt over, at der er tales så hånligt om at overholde lovgivningen.
Jeg prøver at tage det positive ud af det, hr. Lars Løkke Rasmussen sagde, og en ting, han sagde, var: Selvfølgelig skal vi overholde lovgivningen.
Det vil jeg gerne kvittere for, og jeg undrer mig virkelig over, hvordan man kan stå i det danske Folketing og tale hånligt om en regering, som bare siger, at den vil overholde lovgivningen.
Det skal vi faktisk gøre.
Der, hvor alle alarmklokkerne burde ringe, var, hvis vi sagde det modsatte, nemlig at vi var ligeglade med lovgivningen, at vi ikke ville overholde lovgivningen.
Det kunne vi ikke drømme om.
Selvfølgelig skal en regering overholde lovgivningen og give borgerne de rettigheder, de nu engang har.
I lige præcis den her sag om børnefamilieydelsen er der, siden den tidligere regering lavede optjeningsregler i Danmark, afsagt to domme.
Vi har fået en henvendelse fra Kommissionen.
Det normale i den situation er – og det gjorde den tidligere regering også – at man med hjælp fra egne jurister vurderer, om de har ret eller ikke har ret.
Vi har vurderet, vores jurister har vurderet, at Kommissionen havde en pointe, at den havde ret – lige præcis som den tidligere regering ville have gjort.
Anderledes vil det forholde sig i sagen om dagpenge.
I sagen om dagpenge mener vi at man godt kan diskutere, om Kommissionen har ret.
Den har jo ikke anlagt en sag mod Danmark, men den har varslet, at den vil anlægge sag mod Finland, og i den situation har vi så sagt, at hvis de gør det, så står vi på samme side som Finland, altså vi intervenerer til støtte for Finland, fordi vi mener, at finnerne også juridisk har en god sag.
Hvad betyder det?
Det betyder grundlæggende, at vi tager de sager, vi mener vi har en chance for at vinde, og hvor vi har et godt juridisk grundlag for at gøre det.
Det har vi ikke med børnefamilieydelsen, men det mener vi at vi har i dagpengesagen.
Jeg er sådan set meget enig i, at den tidligere regering og Dansk Folkeparti vedtog en meget voldsom halvering af dagpengeperioden, og vi så jo også, at det, fordi vi stadig befandt os i krisen, havde meget voldsomme konsekvenser.
Det var også derfor, at regeringen – med SF dengang – og Enhedslisten for 9 måneder siden indgik en aftale om en bedre indfasning af den dagpengereform, for indfasningen var ikke, som den skulle være, da den blev besluttet i 2010 med Dansk Folkepartis stemmer.
Det, vi har gjort med aftalen, er at sikre en mere nænsom og rimelig indfasning af dagpengeperioden, og det betyder, at vi med den nye særlige uddannelsesydelse og også arbejdsmarkedsydelsen sikrer, at der er et forsørgelsesgrundlag for de ledige, der falder ud af dagpengesystemet, sådan at man har bedre mulighed for at tilpasse sig de nye dagpengeregler.
Jeg er meget glad for, at vi vedtog det, og jeg synes, at alle de partier, som står bag det – og det gælder jo både regeringen, SF og Enhedslisten – skal være meget tilfredse med, at det lykkedes os at finde en model, sådan at vi konkret økonomisk hjælper de mennesker, som ellers ville være faldet ud af dagpengesystemet med den lidt voldsomme indfasning, som blev besluttet tilbage i 2010.